Dispeceratul Național Salvamont a informat duminică, 26 mai, că a găsit trupul neînsuflețit al unei persoane dispărute în zona submontană a masivului Vâlcan. Echipajele de salvare încearcă să recupereze trupul victimei, aflat într-o râpă adâncă de cinci metri.
Salvamontiștii au dezvăluit acțiunea de căutare în dimineața zilei de duminică, spunând că se folosesc de drone aeriene, dotate cu cameră cu termoviziune, și de unele subacvatice, pentru a cerceta fântânile. Căutarea a început în satul Rugi, din comuna gorjeană Turcinești, aflat la circa nouă kilometri de Tg. Jiu, arată harta publicată de Salvamont pe Facebook.
Poliția s-a deplasat la fața locului pentru a efectua cercetări, spun salvamontiștii.